ועדת הכספים, כנסת 21, פרוטוקול מספר 6, 2019-06-05 09:30

משה גפני: בוקר טוב, אני מתכבד לפתוח את ישיבת ועדת הכספים.

משה גפני: אני מבקש לא לעמוד.

משה גפני: יש לנו כמה נושאים על סדר היום ואין לנו זמן רב מדי.

משה גפני: לפני שאנחנו מתחילים מיקי לוי ביקש הצעה לסדר.

משה גפני: אדוני השר, אתה פה לצורך הדיון על גיל פרישה?

חיים כץ: כן.

משה גפני: זה עוד רחוק.

חיים כץ: אה, אז אני יכול ללכת.

משה גפני: עכשיו אנחנו דנים על פיצויי השריפות.

משה גפני: מיקי לוי, בקצרה בבקשה.

מיקי לוי: תודה רבה אדוני.

מיקי לוי: מכיוון שאנחנו הולכים לדון בנושא שריפות אז אני רוצה להתריע, אני רוצה שכולם ידעו, הוועדה תהיה ותבקש גם הסברים.

מיקי לוי: בדקתי ומצאתי שוועדה ברשות רח"ל, אחרי אסון השריפה הגדול בכרמל, יחד עם אנשי טכניון ומל"ל נקבע כי יהיה מלאי של 1,600 טון חומר מעכב בעירה.

מיקי לוי: בדקתי ומצאתי שקיים כרגע רק 407 - - -

משה גפני: כן.

מיקי לוי: בדקתי ומצאתי - - -

משה גפני: רבותיי, אני מבקש שמי שאין לו מקום - - -

מיקי לוי: אני רוצה להתחיל מההתחלה.

מיקי לוי: אחרי אסון השריפה בכרמל ועדה ברשות מל"ל, אנשי טכניון, אנשי מקצוע, קבעה שהמלאי יהיה 1,600 טון חומר מבקר בעירה.

מיקי לוי: בדקתי ומצאתי שבמדינת ישראל יש כרגע רק 407 טון חומר מעכב בעירה.

מיקי לוי: בניגוד למה שנקבע, בניגוד למה שקיים.

מיקי לוי: אם מחר בבוקר תהיה שריפה גדולה במדינת ישראל, החומר מעכב הבעירה עלול שלא להספיק.

מיקי לוי: אני מבקש תשובות לוועדה מכיוון שאנחנו אמורים לפקח על עבודות הממשלה.

מיקי לוי: מדוע לא נרכש חומר?

מיקי לוי: נמסר לי שכאילו החומר לא מספיק טוב, עד שיקבעו – אל תבלבלו לי את המוח.

מיקי לוי: החומר לא מספיק טוב– תקנו עוד 400 טון כדי שלא נהיה במצב של חוסר.

משה גפני: תודה.

מיקי לוי: עוד דבר אחד, משהו שקשור לוועדה, אני רוצה להזכיר לך שלפני ארבע שנים, אחרי האסון השני בכרמל, קבעה הוועדה שאנחנו רוצים לצרף אסונות טבע מן הסוג הזה לקרן פיצוי מלחמה שנמצאת במשרד האוצר תחת רשות המיסים.

מיקי לוי: אף הגשנו חוק לעניין זה שלא עבר.

מיקי לוי: האוצר הבטיח לטפל בעניין, ארבע שנים חלפו.

מיקי לוי: מה קרה – שום דבר.

מיקי לוי: אז יכול להיות שהוועדה בראשותך צריכה לאכוף את עצמה על משרד האוצר, להביא חוק שאומר שאסונות טבע מן הסוג הזה ילכו ויהיו תחת כנפיו של חוק פיצוי, תחת מס רכוש, לא יכול להיות שכל פעם שיש דבר כזה נראה אזרחים שביתם נפגע באים לכאן ומתחננים שנפצה אותם במקום שזו תהיה דרך המלך.

מיקי לוי: אם האוצר לא יודע לעבוד אז אנחנו נלמד אותו.

מיקי לוי: אני מבקש ממך, אם לא תעשה את זה אני אעביר עוד פעם את החוק, בבקשה, שיפול במליאה.

מיקי לוי: נראה חברי כנסת מצביעים נגד הדבר הזה.

מיקי לוי: אנחנו צריכים לתת פתרון הולם לאזרחי מדינת ישראל.

מיקי לוי: בבקשה תעשה את זה, תודה.

משה גפני: תודה רבה.

אברהם (אבי) ניסנקורן: אורית ביקשה הצעה לסדר.

משה גפני: ביקשת הצעה לסדר?

אורית פרקש הכהן: כן, אבל בנושא של הפנסיות, זה עכשיו?

משה גפני: לא.

משה גפני: מישהו יודע לענות על השאלה הראשונה של חבר הכנסת מיקי לוי?

רן שלף: רן שלף, ראש מחלקת החקירות במערך הכבאות.

רן שלף: הנתונים שהוצגו כאן לא נכונים.

רן שלף: נכון שבעבר הייתה החלטה שהמלאי של מדינת ישראל יהיה 1,600 קו"ב אבל לפני שנה, בשיתוף עם רח"ל המלאי הזה הורד ל-800 קו"ב ואנחנו, נכון לרגע זה עומדים במלאי הנכון.

מיקי לוי: לא נכון, יש 400.

רן שלף: לא, לא, לא.

רן שלף: תקשיב.

מיקי לוי: אני מבקש שתשלחו מייל לוועדה - - -

משה גפני: מיקי, אני אבקש את זה.

רן שלף: אני עונה, אם תרצה אשלח לך את הנתונים.

משה גפני: אתה תקבל ממני הוראות.

משה גפני: כאן בוועדה אני בעל הבית.

משה גפני: באופן זמני כמובן.

רן שלף: אז המלאי המדויק הוא 475 קו"ב מעכב בעירה ועוד סוג נוסף של מעכב בעירה בהיקף של 540.

משה גפני: רק רגע, רן, היות ויש פה יושב-ראש שלא כל-כך מבין מהר אתה צריך להסביר לאט, למה הורידו את זה ל-800?

משה גפני: הפסיקו השריפות או שלא חששו פתאום, למה הורידו, מה הייתה ההחלטה הזו?

יעקב מרגי: אמירה מקצועית.

רן שלף: הייתה החלטה שנבעה בגלל שינוי בסיווג החומרים שנדרשים כמעכבי בעירה באופן זמני.

משה גפני: אז במקום 1,600 הורידו ל-800?

רן שלף: הורידו ל800.

רן שלף: אני רוצה לומר עוד משהו, מלאי שנתי, למשל ב-2016 שהייתה שנה קשה לא צרך מערך הכבאות יותר מ-400 קו"ב.

רן שלף: זאת אומר שכשאנחנו דיברנו על 1,600 קו"ב זו הייתה ראייה ל-4 שנים.

משה גפני: זה חומר שמעכב בעירה?

רן שלף: מעכב בעירה.

משה גפני: זאת אומרת שאם היו עושים את זה למשל באזור של מודיעין ומבוא מודיעין או קיבוץ הראל, אם היו שמים את החומר הזה הוא היה מעכב את השריפות?

רן שלף: ודאי שעשו בו שימוש.

משה גפני: אז זה לא ברור שכמה שיש יותר ככה זה מעכב יותר?

רן שלף: עושים שימוש לפי צרכים של הטייסת - - -

משה גפני: אבל תסביר למישהו כמוני שלא מבין, האם כשיש לך יותר חומר מעכב בעירה זה עוזר שיהיו פחות שרפות.

רן שלף: אנחנו מערבים את חומר הבעירה בתוך המים שמטעינים על המטוסים לפי תוכנית מסוימת ואין מחסור.

משה גפני: טוב, הכול בסדר, אני מודה לך שהעלית את העניין הזה.

משה גפני: אני מבקש תשובה בכתב בתוך חמישה ימים.

רן שלף: בסדר גמור.

משה גפני: אני מבקש לדעת האם המציאות הזו שיש יותר חומר מעכב בעירה גורמת לכך שאפשר יהיה למנוע יותר שריפות.

משה גפני: בנוסף, בהחלטה הזו שהתקבלה לא מכבר להוריד את זה מ-1,600 ל-800 מה עמד ביסודה של החלטה זו – חוסר כסף, חוסר צורך, היו בטוחים שיותר לא יהיו שריפות בארץ.

משה גפני: מה הסיבות.

מיקי לוי: ועוד סעיף אדוני – מה המלאי נכון להיום.

רן שלף: אין לי בעיה לשלוח.

משה גפני: כן תשלחו לנו, זה בסדר גמור.

משה גפני: אנחנו עוסקים בעניין של הפיצוי לאנשים שביתם או בכלל העיר שלהם נשרפה ואין להם פתרון על כל פנים לא ידוע לנו על פתרון.

משה גפני: התפקיד שלנו הוא לפקח על עבודת הממשלה.

משה גפני: לצערנו הרב אנחנו נמצאים שוב בערב בחירות ושוב בעיה עם ניהול הישיבה וכינוסה אבל בסדר, מישהו לוקח על עצמו את זה שמדינת ישראל משותקת לחלוטין בבעיות כל-כך קשות שיש להתמודד איתן.

משה גפני: גם בעיות פרטיות של אנשים שיש להם נושאים שונים שצריך את עזרת הממשלה וגם בנושאים הכלליים.

משה גפני: זה אחד מהם.

משה גפני: אני פשוט ניצלתי את פרק הזמן הזה בין שאנחנו הופכים להיות ועדה זמנים לבין שאנחנו מדברים על פגרת בחירות לנצל את העניין הזה שאנחנו יכולים לקיים דיון כמו כנסת רגילה.

משה גפני: כשראיתי את הדבר הזה, וגם פנוי אלי חברים בוועדה, סברתי שמדינה מתוקנת איננה יכולה להשאיר למשל את מבוא מודיעים אבל גם את קיבוץ הראל ומקומות נוספים.

משה גפני: במבוא מודיעים העיר פשוט נשרפה .

משה גפני: אנשים נשארו בלי כלום.

משה גפני: אי-אפשר להגיד שהמדינה עומדת מהצד ושיסתדרו, אין מציאות כזו.

משה גפני: ולכן ביקשתי את הדיון הזה ואני מבקש שמישהו מהממשלה יאמר לי מה מתכוונים לעשות לטובת התושבים שביתם נשרף.

משה גפני: מי יודע לענות.

דן להב: דן להב, סמנכ"ל משרד ראש הממשלה.

דן להב: לפני יומיים התקיים דיון אצל מנכ"ל משרד ראש הממשלה.

דן להב: בהנחיתו אנחנו מגבשים כרגע חלופות.

דן להב: בדיון השתתפו כל גורמי הממשל הרלבנטיים כולל נציגי הרשויות המקומיות.

דן להב: אנחנו עובדים בקצב מהיר על מנת לגבש חלופות שיובאו לקובעי המדיניות על מנת שיוכלו לקבל החלטה מה הסיוע שיינתן.

יעקב מרגי: יש לוחות זמנים?

יעקב מרגי: 'כמה שיותר מהר' זה לא קצוב.

דן להב: מי שמכיר את העבודה שלנו ולדעתי יש פה רבים - - -

יעקב מרגי: אני מכיר אותה, לצערי הרב.

דן להב: אם אתה מכיר אותה לצערך הרב אז אתה לא - - -

יעקב מרגי: אז תאמר לנו לוחות זמנים.

דן להב: אנחנו נשלים את זה בימים הקרובים.

דן להב: אני מקווה שהשבוע נגבש את החלופות - - -.

דן להב: כמה זמן ייקח לקובעי המדיניות לקבל החלטה זה כבר עניין אחר.

משה גפני: אתה יכול בבקשה לומר לנו, ישבתם ישיבה אחת או יותר, אתה יכול להגיד לנו מה הכיוונים שלכם, מה הולך לקרות?

דן להב: אנחנו בודקים חלופות שונות.

דן להב: כאמור, איני יודע עדיין לומר מה ייבחר בסוף.

איציק שמולי: חלופות למה מהבעיות, הרי הבעיה היא הוליסטית, היא נוגעת לכל מרכיבי החיים שלהם.

דן להב: אכן - - -

איציק שמולי: תראה, יש אני מאמין שיש פה אנשים שנפגעו מהשריפות ושאנחנו נגיד להם או אתם תגידו להם כממשלה ואנחנו ככנסת ש-'נבחנות חלופות' אז הם יוצאים מהדלת הזו עם אוויר.

איציק שמולי: אז אמור לפחות לאלו תחומי חיים נבחנות חלופות.

איציק שמולי: חינוך, בית , פיצויים מה על סדר היום?

איציק שמולי: לפחות בוא נגיד להם את זה.

איציק שמולי: הם ציפו בכלל לצאת מפה היום עם תשובות אדוני, אפילו את זה לא ניתן להם, אבל לפחות מה הכיוונים שנבחנים.

איציק שמולי: זה לא סוד מדינה.

משה גפני: אני רוצה שתשיב לחבר הכנסת שמולי אבל לפני זה, אני עשיתי שיעורי בית והבנתי שדיברו על ארבעה וחצי מיליון שקלים שמעבירים לזה.

דן להב: הממשלה אישרה ארבעה וחצי מיליון שקלים.

משה גפני: אז למה אתה לא אומר?

משה גפני: אנחנו לא החמאס, אנחנו מדינת ישראל, אתם עובדים אצלנו, תגיד.

משה גפני: מה העברתם, ארבעה וחצי מיליון שקלים למי?

דן להב: ארבעה וחצי מיליון שקלים לרשויות המקומיות כדי לסייע להן במימון השהייה של התושבים שכרגע לא יכולים לחזור לביתם.

משה גפני: זאת אומרת, למשל, במבוא מודיעים הם עוברים ליד בנימין או לחפץ חיים אז אתם העברתם ארבעה וחצי מיליון שקל כדי שהרשות המקומית תוכל להתמודד.

דן להב: אמת.

משה גפני: מה עוד?

דן להב: זה מה שהועבר.

דן להב: אלו חלופות, חלופות שרואים בהן את ההיבטים של התושבים, נושא הדיור, נושא החי והצומח והתשתיות שנפגעו.

דן להב: כל הדברים הללו נבדקים ומטופלים.

משה גפני: מאיפה התקציב?

דן להב: עוד אין תקציב כמו שאמרתי.

דן להב: אנחנו מגבשים חלופות.

משה גפני: ארבעה וחצי מיליון שקלים העברתם.

משה גפני: מאיפה?

דן להב: הארבעה וחצי זה מיליון וחצי - - -

משה גפני: מאיפה העברתם את הכסף?

משה גפני: תשמע - - -

דן להב: אתה רוצה לשמוע או לצעוק?

משה גפני: אני יודע שהכינו אותך שלא למדתי לימודי ליב"ה, בסדר, אבל למדתי בכולל שכשמעבירים ארבעה וחצי מיליון שקל זה מגיע ממקום מסוים.

משה גפני: מאיפה זה הגיע?

דן להב: 1.5 מיליון מתקציב משרד הביטחון – רשות החירום הלאומית.

דן להב: 1.5 מתקציב משרד הפנים ו-1.5 שקלים מתקציב משרד האוצר.

משה גפני: יפה, הנה תשובה.

משה גפני: עכשיו, כמה זמן אתה יודע, כמו ששאל חבר הכנסת מרגי, כמה זמן אתה חושב שייקח עד שיהיה פתרון?

דן להב: התשובה היא שאני לא יודע להתחייב בשמם של אנשים אחרים.

דן להב: אנחנו, גורמי המקצוע, נשלים את העבודה השבוע.

משה גפני: טוב, אני אקיים עוד ישיבה בנושא הזה.

דן להב: בסדר גמור.

משה גפני: אבל בפעם הבאה שיותר לא יבואו לפה ממשרד ראש הממשלה אם לא תהיינה הבהרות.

משה גפני: אם לא יודעים לתת פתרון אז אפשר להגיד שאין כסף, אפשר להגיד שלא חושבים שעל פי החוק צריך לעשות את זה.

משה גפני: אפשרו להגיד הרבה מאוד דברים אבל אי-אפשר להשאיר את המצב ככה, אני לא יכול להסכים לדבר כזה.

משה גפני: אני באופן זמני חבר בקואליציה, זאת אומרת שאני צריך לעמוד מול הציבור ולתת לו תשובות.

משה גפני: אנחנו לא מדינת עולם שלישי, אנחנו מדינה מסודרת, חזקה מבחינה כלכלית.

משה גפני: כשקורה מקרה שבתים של אזרחים נשרפים והעיר שלהם נשרפת אז אי-אפשר שלא ניתן סעד מהיר.

משה גפני: איך קרתה ההצתה הזו?

יגאל עזרא: יגאל עזרא, קצין אגף חקירות במודיעין של מחוז מרכז.

יגאל עזרא: אנחנו למעשה מהיום הראשון של השרפות הקמנו צוות חקירה מיוחד שנמצא אצלי.

יגאל עזרא: אני אחראי על הצוות הזה עם חוקרים, אנשי המז"פ, אנשי כיבוי האש.

יגאל עזרא: אנחנו למעשה בודקים את כל החלופות והאפשרויות האם מדובר בהצתה מכוונת, רשלנות, אירוע פלילי, פגעי טבע.

יגאל עזרא: כרגע אנחנו נמצאים בשלבים מתקדמים של החקירה ואני מאמין שעד שבוע הבא נסיים אותה ונגיע למסקנה חד-משמעית.

יגאל עזרא: אציין שוב שראש אגף חקירות של המשטרה, ניצב גדי סיסו, הוא האחראי על כל הסוגיה הזו.

יגאל עזרא: הוא בודק אותנו ומסייע לנו.

יגאל עזרא: אני מקווה שבעזרת כל היכולות של המשטרה ושל החקירה עם מצלמות שלקחנו משם ועדויות מאנשים שהיו בזירה נקבל את המסקנה הסופית תוך עד שבוע ימים.

משה גפני: יש מישהו מהתושבים, שמעון סוסן ראש המועצה בבקשה.

שמעון סוסן: אדוני היושב-ראש, תודה על שהבאת את הנושא לסדר היום.

שמעון סוסן: אני באמת חושב שיש לשמוע את נציגי התושבים כאן גם אם ישיבה זו היא ישיבה ראשונית ותוך כדי עבודת מטה של משרד ראש הממשלה.

שמעון סוסן: מתקיימת עבודה ואני רוצה לומר לכם שמאותו יום שהאסון פגש אותנו, לפני שבוע וחצי, החיים של התושבים הם לא חיים וגם של המועצה מכיוון שהתושבים לנים מרחק עשרות קילומטרים מהמועצה והמועצה צריכה לתת להם שירותים אז זה לא דבר שבשגרה ויש בעיות מבעיות שונות בכל ההיבטים: רווחה, חינוך, חינוך בלתי פורמלי, רפואה וכל מה שאתם רוצים.

שמעון סוסן: ובסוף אני רוצה שתדעו שהתושבים לנים בחדר של פנימייה.

שמעון סוסן: אנחנו מכירים, מרגי, את הפנימיות.

שמעון סוסן: החדרים עם מיטות דאבל.

שמעון סוסן: זה סיר לחץ שצריך לסיים אותו.

משה גפני: על הפנימיות דיברת עם מרגי?

שמעון סוסן: אני ומרגי מכירים את הפנימיות.

יעקב מרגי: הוא לא דיבר עם האשמים.

יעקב מרגי: הוא דיבר עם אלה שסבלו.

שמעון סוסן: בסוף, אדוני היושב-ראש, נוצר כאן סיר לחץ ובאמת חשוב שכל חברי הוועדה ידעו שאנחנו צריכים לסיים את האירוע הזה כמה שיותר מהר.

שמעון סוסן: מצד אחד אני שמח שמתקיימת עבודת מטה ודן להב מדבר עליה ובאמת עושים את המרב ואת המיטב.

שמעון סוסן: אבל, מצד שני כשעונים בסגנון אנחנו לא יודעים מאיפה יבוא ואיך יבוא ומה יבוא – אני מודאג.

שמעון סוסן: עכשיו אני רוצה שתדעו שכל יום שהתושבים נמצאים היכן שהם נמצאים אזי לא רק שיש סבל רב שאי-אפשר לתאר אותו אלא שזה עולה רבע מיליון שקל בצורה ישירה ועקיפה.

שמעון סוסן: כל יום שהם נמצאים היכן שהם נמצאים זה רבע מיליון שקל.

שמעון סוסן: למה, כי צריך להסיע אותם בחריגות למוסדות חינוך ממרחקים של עשרות קילומטרים, צריך להלין אותם, צריך לכלכל אותם וכולי.

שמעון סוסן: אנחנו מבקשים לומר שהיישוב הזמני צריך להיות דבר דחוף.

שמעון סוסן: אנחנו מוכנים כולנו כרשות לבצע את הפיתוח, ויש מקומות בתוך היישוב להעמדת קרוונים זמניים ולהחזיר אותם ליישוב שלהם ולאחר מכן נדבר על פתרון הקבע.

שמעון סוסן: אני רוצה לומר עוד דבר לחבריי, אתם שואלים לגבי הגורמים לשריפה ואני אומר לכם שאנחנו כבר שבוע יודעים בצורה כמעט פורמלית שהכיבוי, ואני לא רוצה להיכנס לחקירה, הכיבוי קובע שההצתה הייתה במספר מוקדים ויש דוח סופי של הכיבוי שמונח במשטרה, אני רוצה שתדעו את זה.

שמעון סוסן: במספר מוקדים הוצתה אש בעת ובעונה אחת וזה הדוח הסופי של הכיבוי.

שמעון סוסן: זה שהמשטרה צריכה לסיים ולומר אני אשמח מאוד שהם יסיימו את העבודה אבל יש דוח שהייתה הצתה ממספר מוקדים.

משה גפני: תודה רבה.

שמעון סוסן: אדוני היושב-ראש, אפשר לתת לתושבים לדבר.

מיקי לוי: מי אחראי על ביצוע החיץ בתוך היערות כפי שנקבע לאחר השריפה הגדולה בכרמל.

מיקי לוי: אני יודע שבהרי ירושלים זה נעשה, ראיתי את זה באבן ספיר בחלק מהמקומות וזה בהחלט עוזר.

מיקי לוי: האם נעשו קווי חיץ גם ביער מודיעין.

יעקב מרגי: אבל תן לתושבים קודם.

בני אלירז: אדוני היושב-ראש, אני סגן ראש מועצת מטה יהודה.

בני אלירז: אני מבקש גם להציג.

משה גפני: משפט.

בני אלירז: לא משפט - - -

משה גפני: אז אין, אנחנו נקיים על זה דיון נוסף.

בני אלירז: לגבי קיבוץ הראל, נכון לרגע זה עדיין אנשים לא נכנסו ולא יכולים להיכנס לבתים.

בני אלירז: אנחנו רק אתמול הגענו למצב - - -

משה גפני: כמה בתים נשרפו בקיבוץ הראל?

בני אלירז: בקיבוץ הראל נשרפו 30 מבנים ומתוכם עשרה בתים מתוך סך כולל של 65 מבנים לערך כאשר מתוך עשרת הבתים שישה בתים נשרפו כליל, אחד נהרס כי הוא היה עם גג אזבסט, ועוד ארבעה בתים שצריכים טיפול ושיקום - - -

משה גפני: מישהו מדבר איתכם, מישהו מהממשלה?

בני אלירז: אז קודם כל אני רוצה להודות לדן להב שנמצא פה.

משה גפני: דן להב עושה עבודה טובה השאלה היא אם מה בסך-הכול תעשה הממשלה.

בני אלירז: קיבלנו עזרה גם ממשרד הפנים והחקלאות אבל יש לנו בעיה, עד לרגע זה עוד לא התחלנו לפנות את האזבסט.

בני אלירז: מחכים לאישור כרגע כדי שנתחיל היום או מחר לפנות את האזבסטים.

בני אלירז: כרגע הכניסה ליישוב תלויה בכך בסדר גודל של עשרה מטרים לפינוי אזבסט וזה קצת מעכב את כניסתנו.

בני אלירז: חשמל יתוקן אולי רק ביום שני הקרוב.

משה גפני: מול מי אתם עומדים מנציגי הממשלה, מול דן הראל?

בני אלירז: אנחנו עובדים מול דן הראל, מול רח"ל, מול דן להב, מול משרד הפנים.

בני אלירז: יש אוזן קשבת ואמפטיה נהדרת.

בני אלירז: לצערי הרב, ואני מזדהה עם כל מה ששמעון סוסן אמר – את אותן הבעיות יש גם אצלי.

בני אלירז: חשיבות גדולה מאוד להחזיר את התושבים לקהילה כמה שיותר מהר, הכי מהר שאפשר.

בני אלירז: יש לי דה זה וו, לצערי הרב ובאמת אכזבה כי מה שלא קורה מיד לא קורה כנראה בכלל.

בני אלירז: אני מחזיר את כולם פה לאירועי השריפה בבית מאיר לפני שנתיים.

בני אלירז: אדוני היושב-ראש, יש החלטה, יש הרשאה של העברת 4.2 מיליון שקלים למטה יהודה, הוחלט שזה יבוא מקרן העיזבונות ועד היום שקל אחד לא קיבלנו ומשרד ממשלתי אחד זורק אותנו למשרד השני.

בני אלירז: אנחנו כמועצות, אני אומר לכם שלא חשוב לי ולא מעניין אותי כרגע איך השריפה נוצרה.

בני אלירז: אני חייב לתת מענה לתושבים שלי.

בני אלירז: מאז המקרה של קיבוץ הראל היו עוד שני מקרי שריפה לרבות שריפה אתמול באבן ספיר.

בני אלירז: פינינו אתמול שלוש דירות.

בני אלירז: רבותיי, אין שאלה לגבי העובדה שהדברים חוזרים על עצמם.

בני אלירז: לכן, אנחנו חייבים את עזרת הממשלה בלי שום קשר אם מדובר בהצתה מכוונת או בקצר חשמלי.

משה גפני: תודה רבה.

משה גפני: נציג רשות המיסים, אתם מופקדים על נושא הפיצויים בזמן אסון וגם מופקדים על נושא מס רכוש.

משה גפני: מה עשיתם מאז שהייתה השריפה הגדולה באותו יום לוהט, שרבי, מאוד קשה בו כולם ראו את מה שקרה.

משה גפני: מה עשיתם מאז?

רמי יצקן: רמי יצקן, סגן מנהל קרן פיצויים, רשות המיסים.

רמי יצקן: ביקרו במקום יחד עם שר האוצר, אמיר דהן מנהל קרן הפיצויים היה שם במקום.

רמי יצקן: כמובן שאנחנו ממתינים לתוצאות החקירה, ככל שתוצאות החקירה לא יעידו על הצתה לאומנית אז אנחנו לא בתמונה – זה לא מתפקידנו על פי חוק.

רמי יצקן: ככל שנידרש לתת מענה אחר מבחינת הטיפול השמאי והערכת הנזקים כמובן שעשינו זאת גם באסון הכרמל.

משה גפני: תגיד לי, בשנת 2016 כשהיו שריפות, אתם לא התערבתם?

משה גפני: אתם חיכיתם לתוצאות חקירה?

רמי יצקן: המתנו שלושה ימים ואחרי שלושה ימים כבר היו ממצאים.

משה גפני: היו ממצאים של תוצאות חקירה יושב-ראש קבעו שזו הייתה הצתה?

רמי יצקן: כן.

רמי יצקן: לאחר שלושה ימים נכנסנו לתמונה, בהחלט כן.

יעקב מרגי: אדוני, המענה להתנהלות הפושעת הזו הוא חקיקה.

מיקי לוי: זהו, אין מה לעשות.

יעקב מרגי: הם לא אוהבים את זה אז שיבוא להם על הראש.

משה גפני: לפי מה שזכור לי, היה כאן דיון אז בוועדה, לא היה מדובר על תוצאות חקירה שידעו שזו הצתה.

משה גפני: אתם נכנסתם לעניין וסייעתם לאנשים ואני שואל למה זה לא נעשה גם היום.

משה גפני: יש להיכנס לעניין, כבר עברו שבועיים מאז השריפה.

רמי יצקן: הטיפול בנושא ב-2016 היה רק לאחר שקיבלנו ממצאים ומנהל רשות המיסים לקח על עצמו את כל הממצאים הללו והחליט שמבחינתנו אנחנו רואים את עצמנו כאחראים לנושא ולכן טיפלנו מיד בכל הנזקים שנגרמו.

רמי יצקן: כרגע אנחנו ממתינים לתוצאות החקירה.

משה גפני: טוב, לא מופיע ככה בפרוטוקול מהדברים של מנכ"ל משרד האוצר אבל נניח לעניין הזה.

משה גפני: אני רק רוצה שתדעו אתם שמה שאומרת רשות המיסים, לא שאני סומך בדיוק על הדברים שם, שכל עוד שלא יהיו ממצאים לפחות ממצאי ביניים אז הם לא נכנסים לעניין.

משה גפני: המשמעות שמה שאמרו ראש המועצה וממלא מקום ראש המועצה שאנשים יסבלו.

משה גפני: כל כמה שהדבר יעשה מהר יותר אני חושב שהתוצאה תהיה חיובית יותר.

יגאל עזרא: אדוני, הנושא ברור לנו ולכן אנחנו משקיעים את מירב המאמצים כדי לקבל את ההחלטה.

משה גפני: מתי אתה יכול לומר שתהיה תשובה?

משה גפני: אפילו תשובת ביניים.

יגאל עזרא: עד שבוע הבא - - -

משה גפני: בפעם הקודמת, ב-2016 הייתה תשובת ביניים.

יגאל עזרא: הייתה תשובת ביניים מאחר שהממצאים היו גלויים כבר אחרי שלושה ימים.

יגאל עזרא: אצלנו העניין קצת יותר מסובך ומורכב.

יגאל עזרא: אני מאמין שעד שבוע הבא נקבל תוצאה, אפיל סופית.

משה גפני: שבוע הבא.

יגאל עזרא: כן, תוך שבוע ימים מהיום.

יגאל עזרא: עד יום חמישי הבא - - -

יעקב מרגי: האם כשיש מספר מוקדים ויישוב שלם מתכלה אין בסיס שנותן לך סבירות כל שהיא?

יגאל עזרא: בשלב הזה לא.

יגאל עזרא: אנחנו מבינים שיש שלושה מוקדים.

יגאל עזרא: השאלה היא האם המוקד הראשון השפיע על שני המוקדים האחרים או שמדובר במוקדים עצמאיים, זה מה שאנחנו בודקים עכשיו.

יגאל עזרא: כרגע המעבדות נכנסו לתמונה, כיבוי אש נמצאים בתוך הסיפור הזה, צוות חקירה שלנו משקיע את מירב המאמצים על מנת לסיים כמה שיותר מהר.

שלמה קרעי: הרב גפני, אם זה לא לאומני אז מפקירים את התושבים?

שלמה קרעי: אז למה צריך לחכות?

משה גפני: לא צריך לחכות.

משה גפני: אז מה, אז למי תגיד לשלם כסף, לרשות המיסים?

משה גפני: יש לי ניסיון עם רשות המיסים.

יעקב מרגי: צריך לחוקק חוק.

יעקב מרגי: קודם כל שהמדינה תשלם ואחר כך - - -

משה גפני: חבר הכנסת שוסטר בבקשה.

אלון שוסטר: לאור מה שמסתמן אני מציע שהוועדה תקבע שהיא מנחה את משרד ראש הממשלה ואת דן להב שאני מכיר מעבודה מעולה בעוטף עזה, לקדם במהירות את הפתרון המשמעותי ביותר.

אלון שוסטר: יש לנו הוצאות שוטפות שלזה אולי ניתנת תשובה כל שהיא, הוצאות מינהליות, חינוכיות וחברתיות.

אלון שוסטר: אבל, מדובר בסדרי גודל של 100 מיליון שקל, אולי יותר, ונושא המחנה הזמנים והתשתיות – אני חושב יושב-ראש-80 מיליון שקל במבוא מודיעין ועוד 15 מיליון שקלים בקיבוץ הראל.

אלון שוסטר: אני משוכנע שמה שניתן כרגע, אותם 4–5 מיליון הם רק התחלה ואנחנו צריכים לדרוש תכנון עקרוני של נושא המחנות הזמניים בתוך היישוב, ולאחר מכן להחליט מאיפה בא הכסף, לזה יש זמן כי ממילא זה דורש תכנון מאוד משמעותי.

אלון שוסטר: יש פה סדר גודל של 130 מיליון שקל של אירוע.

משה גפני: רבותיי, אני רוצה לעשות סיכום ביניים.

משה גפני: אנחנו עוד נתכנס על העניין הזה.

יעקב מרגי: הבטחנו לשמוע את התושבים.

ברכה סטרונג: בוקר טוב, שמי ברכי סטרונג.

ברכה סטרונג: אני ילידת המושב מבוא מודיעים ומתגוררת בו עד היום.

ברכה סטרונג: אני הבת של שלום שוורץ ואני פה עם נציגי התושבים.

ברכה סטרונג: אנחנו האנשים מאחורי התמונות והסיפורים שאתם מדברים עליהם ומאחורי המספרים ולפני שבוע וחצי נמחק לנו היישוב, יישוב שנבנה על ידי עולים חדשים שהגיעו לפה ממניעי ציונות.

ברכה סטרונג: אין להם משפחה אחרת פה, אין להם דרכונים ואין להם כלום, זה הבית שלהם.

ברכה סטרונג: הם לא רק גרים שם הם גם עובדים שם ומקבלים את מחייתם מהיישוב.

ברכה סטרונג: נתן שיושב כאן איבד את הבית שלו והוריו איבדו את ביתם וכן הורי אשתו, גם העבודה שלו ושל אשתו – הכול היה במושב.

ברכה סטרונג: אנחנו פה היום כדי להגיד לכם קודם כל שזה בלתי-נתפס שהמושב שלנו כבר לא קיים.

ברכה סטרונג: אני מסתובבת שם כבר מספר ימים והמקום נראה כמו אזור מלחמה.

ברכה סטרונג: נכנסתי לבית שלי מספר פעמים ולא נשאר שם כלום.

ברכה סטרונג: אבא שלי היה האחרון להתפנות מהמקום והוא לקח רק את הכלב.

ברכה סטרונג: הוא השאיר את הדרכון ואת התיק ולא חשב לרגע שאנחנו לא נחזור הביתה למושב.

ברכה סטרונג: היום אנחנו רוצים להגיד שיש 66 משפחות, קרוב ל-250 תושבים, שגרים כפליטים מחוסרי כל ואנחנו צריכים תכלול של מבני דיור זמניים ובנוסף מבני קבע, חוסן נפשי, טיפול הוליסטי אינטר-דיציפלינרי שיטפל בתושבי מושבי מודיעים שעברו טראומה שאיני יכולה לתאר.

ברכה סטרונג: אתה קם בוקר אחד ומפנה את הילדים במהירות ואין לך בית לחזור אליו בסוף היום ואין לך תמיכה כי אין לך משפחה פה.

ברכה סטרונג: המשפחה שלנו גרה בארצות הברית, אלון שיושב פה לידי עשה עלייה מדרום אפריקה, אני דור ראשון ישראלית ואני פה לייצג פה את אבא שלי ואת העולים החדשים שבאו ליישב ממניעים ציוניים ואנחנו נשארנו בלי כלום.

ברכה סטרונג: אבא שלי הגיע מהשגרירות הבוקר כי פתחו לו את השגרירות על מנת להוציא דרכונים, אין לנו כלום, אבא שלי לובש את אותה החולצה מאז השריפה.

ברכה סטרונג: אנחנו עוזרים להם להתחיל מהתחלה ומבקשים מהוועדה להמשיך לתמוך בנו ולצעוק את צעקתנו, לדאוג לפתרון הוליסטי, לא רק למבנים אלא גם לעניינים נפשיים, ענייני רווחה, פסיכולוגיה לאנשים שחיים בפוסט-טראומה.

ברכה סטרונג: לקום בוקר אחד ולאבד את הכול – אני לא יכולה להגיד לכם כמה אני מעריכה את מה שיש לי.

ברכה סטרונג: אני רוצה להגיד שזה נס שלא נהרג אף אחד ולא באתי ל-40 הלוויות.

ברכה סטרונג: אז איבדנו רק דברים - - -

אלון שוסטר: גבירתי, זה לא נס, זו עבודה נכונה של הכבאים שקיבלו החלטה נבונה לפנות אתכם.

ברכה סטרונג: בסוף זה נס.

יעקב מרגי: מפריע לו שזה נס.

שלמה קרעי: זה ויכוח של קואליציה נגד אופוזיציה כנראה.

משה גפני: רבותיי.

ברכה סטרונג: זו גם עבודה מקצועית וגם נס, ברור לי.

ברכה סטרונג: אבל אני אומרת שבסופו של דבר צריך - - -

משה גפני: גברת סטרונג, אני מודה לך על הדברים שאמרת, הם מייצגים את מה שקורה שם.

משה גפני: אני נפגשתי עם ועד תושבי מבוא מודיעין ואני התרשמתי שמדובר על אסון בסדרי גודל שאינם מוכרים לנו.

משה גפני: אנחנו מודים לקדוש ברוך הוא על זה שלא היו נפגעים בנפש.

יעקב מרגי: הבירוקרטיה שמעה - - -

משה גפני: מרגי, אני באמצע הדברים - - -

יעקב מרגי: סליחה.

משה גפני: אנחנו מודים לקדוש ברוך הוא שלא היו נפגעים בנפש אבל האסון הוא אסון בלתי-נתפס.

משה גפני: המציאות היא שיישוב שלם נמחק, האנשים שעומדים מאחורי הבתים הללו הם אנשים בשר ודם שצריכים כמו שתיארת באופן ברור.

משה גפני: המציאות שאנחנו חיים בה היא בלתי-נתפסת מכיוון שאנחנו צריכים עכשיו לחכות לראות מה תוצאות הבדיקה ואין לי טענות אני מבין שזה לוקח זמן.

משה גפני: היה מן הראוי, מר להב, שאם זה נגמר ממש בתוך יומיים ויש לנו את חג השבועות באמצע, אם זה נגמר אז נדע היכן אנו עומדים אבל אם לא אנשים צריכים לקבל מקדמות, לבנות יישוב זמני עד שיימצא פתרון קבע, לא יכול להיות שהמדינה תעמוד מהצד.

משה גפני: אני אומר לחברים שאנחנו דורשים לתת מקדמות כדי שיבנו יישוב זמני.

משה גפני: איני מקיים יותר דיון בנושא ואנו נמשיך אותו מאוחר יותר.

משה גפני: אני מבקש מהיועצת המשפטית, אנחנו הכנו חוק, הרי אנחנו נמצאים במצב שהוא קצת אבסורדי, יש את נפגעי מס רכוש אם יש פעולת טרור אז צריך לשלם את זה כמו שקורה לצערנו הרב במקומות שונים.

משה גפני: יש את הנושא של נפגעי טבע לגבי הפגיעה בחקלאות ויש את הנושא של נפגעי פעולות איבה שזה גם מקבל ממד אחר מבחינת החוק.

משה גפני: אנחנו הכנו חוק, זה היה בימים שהיה שיתוף פעולה בין מפלגת העבודה לבין יהדות התורה בוועדת הכספים.

יעקב מרגי: אולי גם בין ישראל ביתנו ליהדות התורה.

משה גפני: ישראל ביתנו גם, רגע, הוא לא חתום.

משה גפני: אתה זוכר, מיקי, היה מדובר על כך שלא יגישו הסתיגויות על חוק ההסדרים אז טרכטנברג חתם ראשון על החוק.

משה גפני: החוק מדבר על סידור מסודר של כל נושא הנפגעים.

משה גפני: שיהיו פיצויים, שתהיה מקדמה, שתהיה שמאות.

משה גפני: שלא נהיה מדינה שבה יש כזה אסון ואנחנו עומדים עם לשון בחוץ כי החוק לא מאפשר כמו שאמר פה נציג רשות המיסים.

רמי יצקן: אני אמרתי שאני לא יודע.

משה גפני: אולי היה עדיף שלא תדע כל כך במדויק, לא משנה.

משה גפני: אני אבקש, קיימים שני חוקים שהכנו אותם בקדנציה הקודמת.

משה גפני: אני אבקש להפיץ אותם בין החברים.

משה גפני: הפקידים - - -

יעקב מרגי: אני פוחד שישכנעו אותנו עוד פעם - - -

משה גפני: אנחנו נמצאים כרגע בעיתוי בעייתי.

משה גפני: אני רוצה להגיד לכל מי שמשתתף בדיון וגם למי שלא משתתף, יש לנו סבלנות.

משה גפני: אנחנו פעם אחת הסכמנו בגלל שהעבירו את הכסף בצורה מהירה אז הסכמנו לא להמשיך את החקיקה.

משה גפני: לא נעצור בעניין הזה, זה לא לעניין שאין פתרון חוקי לאסון שכזה.

משה גפני: זה דבר שהוא בלתי-מתקבל על הדעת.

משה גפני: תאר לעצמך שלא ידעו על רקע מה הייתה השריפה, שמישהו יגיד את זה, אני מקווה שיאמרו את האמת כמות שהיא אבל אז האנשים הללו יישארו בלי פתרון.

משה גפני: אנחנו לא הולכים לשום מקום ולכם התושבים יהיה פתרון.

משה גפני: הכוונה היא לא רק למבוא מודיעים אלא גם לקיבוץ הראל ולכל המקומות שנפגעו.

משה גפני: אנחנו מוגבלים עכשיו מבחינת העיתוי מכיוון שמישהו החליט שהולכים עוד הפעם לבחירות ואתם התושבים סובלים מזה, אני סובל ואתם סובלים – כולנו סובלים.

משה גפני: אנחנו לא נרפה מהעניין הזה ואני מבקש באמת ממר להב שתעשו עבודה מהירה.

משה גפני: מדובר על משפחות ואנשים, אין פתרון וזה זועק לשמים וזה תלוי בנו.

קריאה: אנחנו כבר שבועיים לא חוזרים למיטה לישון ואתם עוד מחפשים תשובות.

משה גפני: אני אומר משפט לגבי העניין.

משה גפני: תעשו את זה מהר על מנת שבשבוע הבא נדע היכן אנו עומדים.

משה גפני: בכל מקרה נבקש לשנות את החקיקה בעניין הזה.

חיים כץ: אם זה היה במקסיקו כבר היו מטפלים.

משה גפני: מה השאלה.

חיים כץ: מטוסי תובלה, הכול היה נוסע.

ברכה סטרונג: נכון.

חיים כץ: תחשוב שזה באמת היה כך, כמה מטוסי תובלה היו מוציאים.

חיים כץ: לא שאנחנו נגד.

מיכאל ביטון: בטורקיה - --

משה גפני: היה מדובר אז בדיון שדיברנו שיהיה נדמה לי 150 מיליון שקל או פחות לנושא של קווי חיץ.

משה גפני: אני מבין שעשו זאת בהרי ירושלים אבל לא במקומות אחרים.

בני אלירז: בהראל שבשיפולי הרי יהודה לא עשו זאת.

משה גפני: בהרי ירושלים אני חושב שכן עשו.

משה גפני: בצפון לא עשו.

משה גפני: יש פה מישהו מקק"ל?

משה גפני: יש מישהו שיודע לענות מה נעשה עם ההחלטה?

מנחם דנון: חמי דנון, המזכיר של אגודת מבוא מודיעים.

מנחם דנון: מזה שנה אנחנו מתרוצצים סביב התקנות הללו כשהאחראים על זה הם קק"ל כמו שכתוב בחוק.

מנחם דנון: התקנות לא אושרו וכתוצאה מכך אנחנו לא מקבלים תשובות.

משה גפני: מי האחראי, אני יכול לקבל את המכתב הזה שבו פניתם?

מנחם דנון: המועצה האזורית פנתה לקק"ל ולרמ"י בנושא הזה ולא התקבלה תשובה.

משה גפני: אני יכול לקבל את המכתב הזה?

משה גפני: אני הולך לטפל בזה גם כן.

משה גפני: זה לא דבר שאנחנו - - -

רועי פולקמן: מי אחראי לאישור התקנות המדוברות?

מנחם דנון: השר לביטחון פנים.

אוריאנה אלמסי: אני ממרכז המחקר והמידע של הכנסת.

אוריאנה אלמסי: כתבנו על זה.

אוריאנה אלמסי: יש מחלוקת בין משרד האוצר לביטחון הפנים מי מממן את הקמת קווי החיץ ומי מתחזק אותם.

קריאה: והתושבים סובלים מהמחלוקת הזו.

יעקב מרגי: תנו לה לדבר.

אוריאנה אלמסי: התקנות אושרו והנציב הוציא הוראות ברורות.

אוריאנה אלמסי: זה עניין של תקציבים.

משה גפני: שנייה, משפט קצר בבקשה, אנחנו סיימנו את הדיון.

מיכאל ביטון: לצערי סיימנו אותו לא טוב.

מיכאל ביטון: באו אנשים ודיברו מדם ליבם.

מיכאל ביטון: אתה, אדוני היושב-ראש, נחוש והולך לכיוון של חקיקה ובעיות יסוד של קווי חיץ.

מיכאל ביטון: המנהיגה הצעירה נציגת מבוא מודיעים שיושבת כאן ושמה ברכי סטרונג אומרת לך שהיא רוצה סעד נפשי היום.

מיכאל ביטון: מה שאני מבקש ממך אדוני היושב-ראש הוא שתטיל על משרד ראש הממשלה שיהיה תקציב גמיש לעירייה לפתרון בעיות מידיות.

מיכאל ביטון: רווחה - -

חיים כץ: רווחה מטופל.

מיכאל ביטון: - - לשכור בית, טיפול פרטני - - -

חיים כץ: ביטון, אתה רוצה לצעוק?

חיים כץ: רווחה מטופל.

מיכאל ביטון: יש פתרון לרווחה, נתת להם.

שמעון סוסן: כן, מטופל.

חיים כץ: תשאל אותם.

מיכאל ביטון: אבל תקציב גמיש ל - - -

חיים כץ: סוסן יגיד לך - - -

משה גפני: לא, אני לא נותן יותר משפטים.

משה גפני: זה רק מסתבך עכשיו ללא סיבה.

משה גפני: חבר הכנסת ביטון, אתה לא היית מהתחלה.

משה גפני: הדיון המרכזי היה על מה עושים עכשיו.

משה גפני: מה עושים עם משרד ראש הממשלה, מה עושים עם נושא חקירת השריפה, אני סומך על שר הרווחה שמשרדו מעורה בנושא.

משה גפני: רבים נמצאים בעניין ועיקר הדיון עסק במה עושים עכשיו.

משה גפני: לקראת סיום הדיון אמרתי שלצערנו אנחנו נתקלים בשריפות מעת לעת - - -

מיכאל ביטון: אז אל תחכה למשטרה, תן הוראות לממשלה - - -

משה גפני: אני לא נותן הוראות לממשלה, אני רשות מפקחת.

מיכאל ביטון: אתה יכול.

משה גפני: בסדר, אז אני נותן הוראה למשטרה וענה לי שוטר נחמד והוא אמר שבשבוע הבא תהיה תוצאה, אולי אפילו תוצאה סופית.

משה גפני: מיקי לוי בבקשה.

מיקי לוי: מכיוון שנעניתי שהנתונים שמסרתי לעיל הם נתונים שאינם נכונים, אז מרגי יכול לשמש עד.

מיקי לוי: הוא שכח שהפעלתי כמה מקורות בחיי.

מיקי לוי: יש בידי מסמך רשמי של היחידה האווירית מתארך ה-3 ביוני 2019.

מיקי לוי: נכון מרגי?

מיקי לוי: חומר מעכב בעירה, תגיד מרגי כמה כתוב.

יעקב מרגי: 475.5

רן שלף: ומה הוא מוסיף שם במסמך?

מיקי לוי: אני לא איש מקצוע, אני אומר לך 475.

מיקי לוי: אתה לא יכול להגיד לי שהנתונים אינם נכונים.

רן שלף: אני יכול לענות לך?

משה גפני: לא.

משה גפני: אנחנו לא עושים עם זה שום דבר מלבד זה שאנחנו סומכים על מה שנאמר.

משה גפני: אבל, אנחנו סיכמנו שאתה, רן שלף, תיתן תשובה בכתב ולכן לא צריך לקיים עכשיו את הדיון הזה.

משה גפני: הדיון הסתיים ואתה מתבקש להעביר את הנייר, חבריי הוועדה יראו אותו ויכול להיות שאנחנו נמשיך את הדיון.

טל רוסו: כבוד יושב-ראש הוועדה.

טל רוסו: אני שומע את הדיון ואומר שצריך להוריד את השוליים ולראות את העיקר.

טל רוסו: כרגע יש לתת מענה מידי.

משה גפני: נכון.

משה גפני: אני הייתי ראש אגף המבצעים בצה"ל כשהייתה רעידת אדמה בטהיטי קיבלנו את זה בשעה 06:00 בבוקר.

משה גפני: בשעה 08:00 כבר הסתיים הדיון ואמרנו מה שמים.

משה גפני: בשעה 10:00 היה כבר אישור ממשלה ובשעה 11:00 היו כבר על מסלולי ההמראה.

משה גפני: אנחנו מתעסקים כאן באסון, לאסון צריכים להיות מוכנים.

משה גפני: יהיו עוד הרבה אסונות כנראה.

משה גפני: אנחנו צריכים להיות מוכנים בנוהל חירום מידי כשכולם מתגייסים לזה, נותנים את המענה בתחילה ואחר כך רבים מי ישלם אותו.

משה גפני: זה צריך להיות הנוהל, איך לעשות את זה זה האתגר, עכשיו צריך לתת את המענה כמה שיותר מהר.

משה גפני: תודה רבה.

משה גפני: רבותיי, אנחנו מבקשים כפי שגם חבריי הוועדה אמרו, אנחנו מבקשים תשובות מידיות בלי קשר לנוהל הגדול, בלי קשר לחקיקה כזו או אחרת, אנחנו מבקשים תשובה.

משה גפני: אנחנו נראים מדינה לא טובה ואנחנו לא כאלה, אנחנו מדינה שיודעת לתת מענה לבעיות קשות יותר וחייבים לתת מענה לעניין הזה.

משה גפני: לשמחתי יכולתי לכנס את הוועדה, אם לא הייתי מכנס את הוועדה אזי היו ממשיכים להסתיר מאיתנו את הסכום של 4.5 מיליון שקלים ולא היה הפתרון הממשי והמידי שאנחנו זקוקים לו.

משה גפני: אנחנו לא נרפה מהעניין הזה שיהיה פתרון מידי לאנשים שבאים ממקומות שנשרפו לחלוטין או שנשרפו בחלקם.

משה גפני: יש סכום של 4.5 מיליון שקלים, זה יפה, זה לא מספיק וצריך להביא עוד כסף, וכמו שאמר חבר הכנסת רוסו – קודם נטפל ואחר כך נחשוב מאיפה מביאים את הכסף.

משה גפני: זה עיקר הדיון, חבר הכנסת ביטון, היות וידעתי שתגיד זאת אז זה עיקר הדיון.

מיכאל ביטון: צריך להיות סעיף גמיש שיאפשר לממשלה - - -

משה גפני: הממשלה מנצלת - - - יש אנשים שמנצלים את זה שהיום העסק נראה כמו שהוא נראה.

משה גפני: מי שהחליט ללכת לבחירות עשה עוול שאין כדוגמתו שמשפיע על כל מה שקורה, אנחנו ניתקל בזה יום-יום, הכול משותק.

משה גפני: במקביל, אנחנו לא ניתן לעניין הזה לעבור שוב.

משה גפני: הנושא של קווי החיץ שהחלטנו עליהם ב-2016, אני מבקש לראות מה קורה עם זה.

משה גפני: אני אעקוב אחרי הדבר הזה ומי צריך לשלם את זה.

משה גפני: אם לא יהיה מי שימצא אז אנחנו נביא את זה לשולחן הוועדה.

יעקב מרגי: אני חושב ששורש הבעיה הוא שכתוב שהשר לביטחון פנים רשאי לתקן תקנות.

יעקב מרגי: יש לכתוב שהוא חייב לתקן תקנות.

משה גפני: אז זה יהיה כאן על שולחן הוועדה ונגיע גם לפתרון לגבי הניסוח.

משה גפני: לגבי החקיקה, אני מבקש להפיץ את החוק הזה, ייתכן שיהיה צורך להכניס בו כמה שינויים, עברו שלוש שנים מאז שהתחלנו עם החוק, אנחנו נרצה להניח את זה על שולחן הכנסת כשזה חתום על ידי כל חברי הוועדה.

משה גפני: כדי שיהיה פתרון אם חס וחלילה תהיה שוב שריפה דומה או בעיה שאנחנו נתקלים בה בוועדת הכספים פעמים רבות, היינו בשלושה דיונים על השריפה ביערות הכרמל ששם המצב היה גרוע הרבה יותר מכיוון שהייתה פגיעה בנפש.

משה גפני: יש מקומות רבים, אפילו כאלה שהייתה בהם שריפה אתמול.

משה גפני: אנחנו יודעים שאנחנו מדינה שבה יש גם את התופעות האלה.

משה גפני: או בגלל טרור או בגלל מזג האוויר הקשה.

משה גפני: אנחנו נצטרך ליצור חוק אחיד שמכסה את כל הבעיות כל מקרה לפי דרכו.

משה גפני: אז ביקשו שיהיה פיצוי לדעתי של 60% כדי שאנשים יבטחו את הבתים שלהם.

משה גפני: אם אני לא אקבל תשובה בשבוע הבא אני אבקש לכנס שוב את הוועדה.

משה גפני: איני יודע עדיין באיזו מתכונת אבל אני רוצה תשובות חיוביות אחרת אנחנו נראים יותר גרוע ממדינות אחרות בעולם שעברו אסונות מהסוג הזה.

משה גפני: תודה רבה.

שלמה קרעי: רק שיהיה ברור שאתה מתכוון לליברמן ולא לליצמן.

משה גפני: יש מישהו שלא הבין שאני מתכוון לליברמן?

אורית פרקש הכהן: אני מבקשת לוודא שבשבוע הבא אנחנו מקיימים ישיבת סטאטוס בנושא הזה.

משה גפני: הבעיה היא שלכנס ישיבה זה סיפור מההפטרה.

אורית פרקש הכהן: אז לקבוע ישיבה ליום שלישי.

משה גפני: בטח.

אורית פרקש הכהן: אז שהאיש יזומן ליום שלישי הבא.

משה גפני: בסדר.